9. การควบคุมภายใน

คณะกรรมการตรวจสอบและกรรมการอิสระ ได้มีการประชุมทุกไตรมาส รวมทั้งการจัดประชุมพิเศษ
และการสอบถามผู้สอบบัญชีภายนอกที่ได้รับการแต่งตั้งโดยบริษัทฯ
เพื่อให้แน่ใจว่านโยบายการบัญชีรวมทั้งระเบียบปฏิบัติด้านการบัญชีของบริษัทฯ
ได้สอดคล้องกับมาตรฐานการบัญชีที่รับรองทั่วไป
รวมถึงรายการระหว่างกันของบริษัทฯกับบริษัทที่เกี่ยวข้องและบุคคลที่มีผลประโยชน์ร่วมกันได้เป็นไปตามมาตรฐานการบัญชีที่รับรองทั่วไป

ในปี 2552 ได้จัดให้มีการประชุมอย่างเป็นทางการ 5 ครั้ง
เพื่อที่จะได้มีเวลาเพียงพอในการปฏิบัติงานที่รับผิดชอบอย่างมีประสิทธิภาพ
ก่อนการประชุมอย่างเป็นทางการคณะกรรมการตรวจสอบได้จัดให้มีการประชุมของคณะทำงานอย่างไม่เป็นทางการเพื่อหารือแลกเปลี่ยนความคิดเห็นเกี่ยวกับเรื่องที่มีผลต่อการเปิดเผยข้อมูลเพื่อให้เป็นไปตามหลักการกำกับดูแลกิจการที่ดี
ในงบการเงินระหว่างกาลและงบการเงินประจำปีของบริษัทฯ
และหารือเรื่องที่เกี่ยวข้องกับการบริหารจัดการความเสี่ยงและการควบคุมภายในตามหลักการกำกับดูแลกิจการที่ดี
ในการประชุมของคณะกรรมการตรวจสอบทุกครั้งทั้งเป็นทางการและไม่เป็นทางการ
ประธานคณะกรรมการตรวจสอบได้เชิญประธานเจ้าหน้าที่บริหาร เจ้าหน้าที่ระดับบริหารที่เกี่ยวข้อง
พนักงานอาวุโสของฝ่ายบัญชีและฝ่ายการเงิน เจ้าหน้าที่ฝ่ายกฎหมาย และผู้ตรวจสอบภายใน
เข้าร่วมประชุมด้วยทุกครั้ง นอกจากนี้
ผู้สอบบัญชีภายนอกยังได้เข้าร่วมประชุมกับคณะกรรมกรารตรวจสอบอย่างเป็นทางการทั้ง 5 ครั้ง
และร่วมประชุมอย่างไม่เป็นทางการในบางครั้งที่ได้รับการเชื้อเชิญด้วย

คณะกรรมการตรวจสอบได้สอบทานงบการเงินของบริษัทฯ สำหรับปีสิ้นสุดวันที่ 31 ธันวาคม 2552
งบการเงินนี้
ได้จัดทำขึ้นโดยฝ่ายบริหารและได้รับการตรวจสอบจากผู้ตรวจสอบบัญชีภายนอกโดยสำนักงาน
เอ.เอ็ม.ที. แอสโซซิเอท ได้แสดงความเห็นอย่างไม่มีเงื่อนไข
ซึ่งคณะกรรมการตรวจสอบมีความเห็นพ้องด้วย

นอกจากนี้ การตรวจสอบงบการเงินของบริษัทฯ และบริษัทย่อย ประจำปี 2552
โดยผู้สอบบัญชีภายนอก
ก็มิได้ระบุจุดอ่อนของระบบการควบคุมภายในที่มีสาระสำคัญซึ่งอาจก่อให้เกิดความเสียหายต่อการดำเนินงานของบริษัทฯและบริษัทย่อย
ยกเว้น 2 ประเด็นที่สำคัญ ที่ส่งผลต่อการดำเนินงานของบริษัทฯ ดังนี้

(1) ในปี 2551 คณะกรรมการตรวจสอบ
    ได้รายงานเรื่องเงินทดรองจ่ายเพื่อการลงทุนในโครงการเหมืองแร่ทองคำในต่างประเทศ
    ที่ฝ่ายบริหารได้จ่ายเงินทดรองจ่ายบางส่วนก่อนที่คณะกรรมการบริษัทฯมีมติอนุมัติในหลักการให้เข้าร่วมลงทุน
    ซึ่งไม่สอดคล้องกับระบบการควบคุมภายในที่ดี ดังนั้น ในปี 2552
    คณะกรรมการตรวจสอบและผู้สอบบัญชีภายนอกมีความเห็นร่วมกันว่า
    ควรตั้งสำรองหนี้สงสัยจะสูญสำหรับเงินทดรองจ่ายดังกล่าวเต็มจำนวน
    ในงบการเงินของบริษัทฯ

(2) ในปี 2552 คณะกรรมการตรวจสอบและผู้สอบบัญชีภายนอกมีความเห็นร่วมกันว่า
    เงินทุนหมุนเวียนของบริษัทฯที่ติดลบ และผลการดำเนินงานที่ขาดทุนของบริษัทฯ
    เป็นผลมาจากปัจจัยภายนอกซึ่งหากไม่ดำเนินการแก้ไขแล้ว
    จะส่งผลกระทบต่อการดำเนินงานของบริษัทฯ ปัจจัยภายนอกดังกล่าวนี้ ได้แก่
    ความล่าช้าของหน่วยงานราชการในการออกใบอนุญาตขนส่งและส่งออกสินแร่ทองแดงเพื่อไปทำการถลุงในต่างประเทศ
    โดยสินแร่ทองแดงดังกล่าวมีแร่ทองคำปนอยู่เป็นจำนวนมาก
    ความล่าช้าของหน่วยงานราชการในการออกประทานบัตรและต่ออายุประทานบัตรเหมืองแร่ของบริษัทฯ
    และกรณีเรื่องค่าธรรมเนียมต่างๆจากการดำเนินงานเหมืองแร่ที่ต้องจ่ายให้หน่วยงานราชการนอกเหนือไปจากค่าภาคหลวงที่ได้กำหนดไว้ตามกฎหมายและตามสัญญา

ในปี 2553 นี้ คณะกรรมการตรวจสอบ จะให้ความสำคัญกับกิจกรรมการตรวจสอบภายในของบริษัทฯ
โดยการควบคุมดูแลแผนงานการตรวจสอบภายในให้มีประสิทธิภาพในการดูแลการควบคุมภายใน
การปกป้องทรัพย์สินของบริษัท
และการส่งเสริมการบริหารจัดการความเสี่ยงในหลายๆส่วนของการดำเนินงานของบริษัทฯ
และหากจำเป็นคณะกรรมการตรวจสอบจะขออนุมัติคณะกรรมการของบริษัทฯในการดำเนินการจัดจ้างที่ปรึกษาอิสระภายนอกเพื่อให้คำปรึกษาและช่วยจัดการในกิจกรรมเหล่านี้